
Eiropas Parlaments,
–	ņemot vērā iepriekšējās rezolūcijas par Baltkrieviju,
–	ņemot vērā Reglamenta 144. panta 5. punktu un 132. panta 4. punktu,
A.	tā kā 2024. gada janvārī Baltkrievijas Valsts drošības komiteja (KGB) veica reidus, nopratināšanas un aizturēšanas, vēršoties pret vairāk nekā 200 pašreizējo un bijušo politieslodzīto ģimenes locekļiem, kā arī iniciatīvas “INeedHelpBY” palīdzības saņēmējiem, apsūdzot viņus ekstrēmismā; tā kā lielākā daļa vajāto ir politieslodzīto mātes un sievas, tostarp Mikalai Statkevich sieva Marina Adamovich, Pavel Seviarynets māte Tatsiana Seviarynets un iepriekš apcietinātā Ihar Losik sieva Daria Losik;	
B.	tā kā aizmuguriski tika izvirzītas papildu apsūdzības vēl 20 politologiem, žurnālistiem un sociologiem, kurus dēvē par “Cihanouskas analītiķiem” un kuriem notiesāšanas gadījumā draud īpašuma konfiskācija un pilsonības atņemšana;
C.	tā kā politiskie ieslodzītie, tostarp partijas līderi Mikalai Kazlou, Ryhor Kastusiou, Mikalai Statkevich un Pavel Seviarynets, tiek izolēti, spīdzināti, viņiem liegta medicīniskā aprūpe un piemērots piespiedu darbs;	
D.	tā kā jaunākās represijas notiek pirms2024. gada 25. februārī gaidāmajām parlamenta un pašvaldību “vēlēšanām”;  tā kā 2023. gada t. s. likums par politiskajām partijām liedz demokrātiskās opozīcijas partijām piedalīties vēlēšanās,	
1.	stingri nosoda neseno masveida arestu vilni Baltkrievijā un mudina A. Lukašenko nelikumīgo režīmu pārtraukt represijas, jo īpaši jebkādu vajāšanu dzimuma dēļ, un atgādina režīmam par tā starptautiskajām saistībām;
2.	prasa nekavējoties bez nosacījumiem atbrīvot visus vairāk nekā 1400 politieslodzītos, kā arī nodrošināt kompensāciju viņiem, viņu ģimenēm un patvaļīgi apcietinātajām personām, vienlaikus atjaunojot šo cilvēku tiesības; 
3.	atkārtoti pauž savu nostāju par pārredzamības, brīvības un godīguma trūkumu pirms Baltkrievijā paredzētajām parlamenta un pašvaldību “vēlēšanām” un aicina ES, tās dalībvalstis un starptautisko sabiedrību neatzīt to rezultātus; 
4.	aicina Komisijas priekšsēdētājas vietnieku / Augsto pārstāvi un Padomi reaģēt, nosakot stingrākas sankcijas A. Lukašenko režīmam, tostarp precēm, kas saistītas ar politisko ieslodzīto piespiedu darbu, kā arī paredzot stingrākas finanšu sankcijas un sankcijas pret personām, kas atbildīgas par nopietniem cilvēktiesību pārkāpumiem, tostarp augsta ranga amatpersonām un drošības spēku darbiniekiem; aicina vēl vairāk samazināt Baltkrievijas diplomātisko klātbūtni ES, turpināt atbalstīt režīma upurus, izmantojot īpašus instrumentus, kas ļauj viņiem saņemt ES vīzas un uzturēšanās atļaujas, un risināt bezvalstniecības gadījumus; 
5.	aicina Komisiju un dalībvalstis arī turpmāk atbalstīt cilvēktiesību pārkāpumu Baltkrievijā dokumentēšanu, atbalstīt to, lai OHCHR veiktā cilvēktiesību stāvokļa Baltkrievijā izpēte kļūtu par pilnīgi neatkarīgu izmeklēšanas mehānismu, atbalstīt ANO īpašā referenta jautājumos par cilvēktiesībām Baltkrievijā pilnvaras un sekmēt atbildību, izmantojot ekstrateritoriālu un universālu jurisdikciju;
6.	atkārtoti pauž solidaritāti ar Baltkrievijas tautu un atbalstu tās likumīgajiem centieniem pēc demokrātiskas un eiropeiskas nākotnes, kā arī apņemas nenogurstoši sadarboties ar demokrātiskajiem spēkiem, pilsonisko sabiedrību un neatkarīgiem plašsaziņas līdzekļiem, lai ieguvēja būtu Baltkrievijas tauta;
[bookmark: TextBodyEnd]7.	uzdod priekšsēdētājai šo rezolūciju nosūtīt Padomei, Komisijai, Komisijas priekšsēdētājas vietniekam / Augstajam pārstāvim, dalībvalstīm, Baltkrievijas demokrātisko spēku pārstāvjiem, Baltkrievijas de facto iestādēm, ANO un EDSO.

